**DATGANIAD I’R WASG  
RHIFYN 1  
Dydd Mawrth, 11 Mawrth 2015**

**GOLWG NEWYDD AR IEITHOEDD**

***Llwybrau Cymru yn lansio gwefan newydd ac yn cyhoeddi buddsoddiad newydd  
www.routesintolanguagescymru.co.uk***

Lansiodd Llwybrau at Ieithoedd Cymru wefan newydd mewn digwyddiad rhyngwladol cyffrous yn y Senedd ym Mae Caerdydd ddoe. Cyngor Prydeinig Cymru oedd yn cynnal y digwyddiad, ac roedd yn gyfle i'r Cyngor Prydeinig a'i bartneriaid ddangos eu gwaith rhyngwladol yng Nghymru. Huw Lewis AS, y Gweinidog Addysg a Sgiliau, oedd yn rhoi'r anerchiad agoriadol.

Mae'r wefan newydd yn dangos gwaith ardderchog myfyrwyr sy'n Llysgenhadon Iaith. Mae'n cynnwys cyfraniadau gan ddisgyblion ysgol yn yr adran blog i westeion ac yn rhoi'r cyfle i ymwelwyr fanteisio i'r eithaf ar yr ystod o adnoddau a gaiff eu cynhyrchu gan Llwybrau Cymru.

Roedd yn ddigwyddiad addas i lansio'r wefan, oherwydd mae Cyngor Prydeinig Cymru wedi cyhoeddi buddsoddiad o £15,000 yn ddiweddar ar gyfer project Llwybrau Cymru. Mae'r cyfraniad sylweddol hwn yn dangos bod Cyngor Prydeinig Cymru wedi ymrwymo i gefnogi dysgu ieithoedd modern yng Nghymru, ac yn dymuno cefnogi pobl ifanc trwy gynyddu adnoddau Llwybrau Cymru.

Mae'r buddsoddiad hwn yn dod â Chyngor Prydeinig Cymru yn un â'r pedair Prifysgol yng Nghymru sy'n ariannu'r project ar hyn o bryd, gan wneud Cyngor Prydeinig Cymru yn bartner llawn i Llwybrau Cymru. Mae'n gyfle i ddatblygu partneriaeth sydd eisoes yn gryf, a bydd yn caniatáu i Llwybrau Cymru ehangu ei fentrau llwyddiannus, gan ymestyn ei gyrhaeddiad ledled Cymru er mwyn i fwy o bobl ifanc gael budd o'r project.

Dywedodd Jenny Scott, cyfarwyddwr Cyngor Prydeinig Cymru: “Mae'r gwaith y mae Llwybrau Cymru yn ei wneud i hyrwyddo dysgu ieithoedd tramor modern mewn ystafelloedd dosbarth ledled Cymru yn allweddol i waith Cyngor Prydeinig Cymru. Rydym ni am weld cynifer o bobl â phosibl, yn arbennig pobl ifanc, yn manteisio ar gyfleoedd rhyngwladol fel y rhaglen astudio dramor y mae Erasmus+ yn ei chynnig i fyfyrwyr. Rydym ni'n gwybod mai'r diffyg gallu mewn ieithoedd yw un o'r pethau sy'n dal pobl yn ôl rhag astudio neu wirfoddoli dramor. Gall profiad rhyngwladol fod yn allweddol i lwyddiant mewn addysg neu mewn gyrfa, felly rydym ni am weld mwy o bobl o Gymru yn astudio ac yn cael profiadau gwaith dramor.”

**DIWEDD  
  
Llwybrau at Ieithoedd Cymru**: Ellie Jones, Rheolwr Project Llwybrau at Ieithoedd Cymru  
e-bost: [ellie.jones@routesintolanguagescymru.co.uk](mailto:ellie.jones@routesintolanguagescymru.co.uk) ffôn: 029 2026 5408   
  
Mae **cyfweliadau** gyda'r Athro Claire Gorrara, Cyfarwyddwr Academaidd Llwybrau at Ieithoedd Cymru, ar gael ar gais gan Ellie Jones.  
  
**NODIADAU I OLYGYDDION**  
  
Datblygwyd rhaglen Llwybrau at Ieithoedd Cymru gan bartneriaeth sy'n cynnwys tri sefydliad: Cyngor y Prifysgolion ar gyfer Ieithoedd Modern (UCML), Canolfan Bwnc yr Academi Addysg Uwch ar gyfer Ieithoedd, Ieithyddiaeth ac Astudiaethau Ardal (LLAS) a CILT, y Ganolfan Genedlaethol ar gyfer Ieithoedd. Mae rhaglen Llwybrau at Ieithoedd yn Lloegr yn cael ei chydlynu gan dîm ym Mhrifysgol Southampton, dan gyfarwyddyd yr Athro Michael Kelly. <http://www.routesintolanguages.ac.uk/>  
  
Mae Llwybrau at Ieithoedd Cymru yn cael ei ariannu gan Brifysgol Caerdydd, Prifysgol Bangor, Prifysgol Aberystwyth, Prifysgol Fetropolitan Caerdydd, Cyngor Prydeinig Cymru a CBAC.   
  
Gan weithio mewn partneriaeth ag arianwyr, yn ogystal ag ystod o randdeiliaid, nod project Llwybrau at Ieithoedd Cymru yw cynyddu'r niferoedd sy'n astudio ieithoedd yn y brifysgol, a hyrwyddo symudedd rhyngwladol myfyrwyr. Mae'n annog pobl ifanc i feithrin agwedd gadarnhaol tuag at ddysgu ieithoedd ac yn hyrwyddo ieithoedd modern fel sgil hanfodol.